ԳԵՐԱԳՈՅՆ ՆԵՐՈՂԱՄՏՈՒԹԵԱՆ ԴԱՍԸ[footnoteRef:1] [1:  ԽԱՒԱՐՄԱՆ ԳԻՇԵՐԻ ՔԱՐՈԶ, 2000-ին խօսուած Անթիլիասի Ս. Գրիգոր Լուսաւորիչ Մայր Տաճարին մէջ:
] 

 
        «Հայ՜ր, ներէ՛ անոնց, որովհետեւ 
չեն գիտեր թէ ի՛նչ կ՚ընեն» (Ղկ 23.34)
 
Յիսուս Քրիստոսի մատնութեան, չարչարանքներուն եւ խաչելութ-եան խորհուրդը ծրարող խաւարման եւ լացի այս գիշերին, երբ մեր հոգեւոր ուշադրութիւնը կը սեւեռենք Ղուկաս Աւետարանիչին միջոցաւ մեզի հասնող Գողգոթայի խաչին վրայէն Խաչեալին արտասանած առա-ջին խօսքերուն վրայ, խորապէս կ՚անդրադառնանք թէ մեր Փրկչին մեղա-ւոր մարդկութեան սրբագործման համար հեղած նուիրական արիւնը այսօր կը լեցուի մեր անհատական եւ հաւաքական կեանքը իմաստաւորող աստուածային ներողամտութեան բաժակին մէջ:
 	«Երկու այլ չարագործներ ալ բերին, որպէսզի Յիսուսի հետ սպա-նըւին: Երբ հասան Գանկ կոչուած վայրը, խաչեցին Յիսուսը եւ երկու չարագործները՝ մէկը անոր աջ կողմը, իսկ միւսը՝ ձախ: Յիսուս ըսաւ. Հայ՜ր, ներէ՛ անոնց, որովհետեւ չեն գիտեր թէ ի՛նչ կ՚ընեն» (Ղկ 23.32–34):
Խորհրդածութիւններու անհո՜ւն աշխարհ մը բացող այս հակիրճ բառերով կը նկարագրէ Ղուկաս Աւետարանիչ Յիսուսի խաչին վրայ գամուիլը եւ կը հրաւիրէ մեզ երեք ճշմարտութիւններ վերյիշելու՝ որպէս ընդառաջում այն գերագոյն անձնազոհութեան որուն ակնարկած էր Աստուածորդին ըսելով. «Մեծագոյն սէրը այն սէրն է, որով մարդ ինքզինք կը զոհէ իր բարեկամներուն համար» (Յհ 15.13) ու տարազած Աստուած եւ մարդ մտերմութեան նոր եղանակ մը եւ հաստատած սիրոյ երկու բեւեռ-ներ. առաջին, սէր Աստուծոյ հանդէպ եւ երկրորդ, սէր նմանին հանդէպ: 
Առաջին, Խաչեալին սուրբ խաչը կը վերակամրջէ Աստուծոյ հայ-րութիւնն ու մարդուն որդիութիւնը: Այն Հայրը որ ստեղծած է մեզ, այսօր աստուածային պատկերն ու նմանութիւնը կը դրոշմէ մեր մէջ՝ Իր Միածին Որդիին մեր մեղքերու քաւութեան համար ընծայումով: Այն Հայրը որ Մարդու Որդին աշխարհ ղրկած էր «կորսուածը փնտռելու եւ փրկելու» (Ղկ 


19.10), այսօր մեղաւորին տունդարձով Իր հայրական խնամքին տակ կը պատսպարէ մեզ: Այն Հայրը որ գիտէր, թէ «ինչ որ Օրէնքը չէր կրնար ընել, մարդկային բնութեան տկար ըլլալուն պատճառով, Աստուած իրագործեց՝ աշխարհ ղրկելով իր Որդին, որ մեղքը յաղթահարելու համար մեր մեղան-չական բնութիւնը իր վրայ առաւ եւ իր մարմնին մէջ դատապարտեց մեղքը» (Հռ 8.3), մեզի վերստին կը շնորհէ որդեգրութեան ձրի պարգեւը: 
Երկրորդ, Խաչեալին սուրբ խաչը կը ցոլացնէ Աստուծոյ ներո-ղամտութիւնն ու մարդուն մեղաւորութիւնը: Հակառակ Յիսուսով մարմ-նացեալ աստուածային սէրը ատելութեամբ եւ խաչի տառապանքով հա-տուցանելուն մարդուն յանցագործութեան, գերազանց ներողամտութեան օրինակ մը կը պարզուի մեր առջեւ, երբ Յիսուս Իր տառապանքը կը վերածէ սիրոյ աղբերացման, որովհետեւ «ան մեր մեղքերուն համար վիրաւորուեցաւ եւ մեր անօրէնութիւններուն համար ծեծուեցաւ: Մեր խաղաղութեան պատիժը անոր վրայ եղաւ եւ անոր վէրքերովը մենք բժշկուեցանք» (Ես 53.5): Սէրը առանց զոհողութեան չի՛ կրնար արտայայ-տըւիլ: Քրիստոս այսօր կու գայ հաստատելու, թէ նեղութիւններու ենթա-հողին վրայ կը ծլի սէրը: Եթէ տառապանքը չյաճախէ մեզ, եթէ մեր նմաններուն կեանքին մէջ եղող տառապանքը չտեսնենք, եթէ աշխարհի մէջ ծաւալող տառապանքի թեթեւացման համար միջոցներ չորոնենք, կը նշանակէ թէ սիրոյ եւ ներողամտութեան կրակը մարած է մեր մէջ: Վստահաբար, չենք ուզեր տառապիլ եւ չենք ուզեր որ մեր եղբայրներն ու քոյրերը ֆիզիքական, իմացական ու հոգեկան տառապանքներով տագ-նապին. ուրեմն, մեզի կը մնայ ներողամիտ սիրոյ երջանկութեան ըմպումը, որ Քրիստոսի խաչի տառապանքին մէջ գտաւ իր լրումը, որովհետեւ որպէս ճշմարիտ քրիստոնեաներ Քրիստոսի հետ եւ Քրիստոսի համար կը չարչարուինք ու կը հալածուինք, ինչպէս Պօղոս Առաքեալ կը հաստատէ. «իր չարչարանքներուն մասնակից կ՚ըլլանք՝ որպէսզի իր փառքին եւս մասնակից ըլլանք» (Հռ 8.17) եւ «նոյնպէս, բոլոր անոնք որոնք կ՚ուզեն աստուածպաշտութեամբ Քրիստոս Յիսուսի միացած ապրիլ, անպայման հալածանքներու պիտի ենթարկուին» (Բ.Տմ 3.12):
Երրորդ, Խաչեալին սուրբ խաչը կը հաստատէ Աստուծոյ ամենա-գիտութիւնն ու մարդուն տգիտութիւնը: Նորաստեղծ մարդուն երա-նութեան վիճակին աւարտը նշուեցաւ արարածին ամենագիտութեան ձգտումով, հակառակ Արարիչին սաստին. «Բայց բարիի ու չարի գի-տութեան ծառէն մի՛ ուտեր. քանզի այն օրը որ անկէ ուտես, անպայման պիտի մեռնիս» (Ծն 2.17): Այսօր, Աստուծմէ հեռացած նո՛յն մարդն է որ չի գիտեր թէ ի՛նչ կ՚ընէ. որովհետեւ, հակառակ Յիսուսի արթուն մնալու վերյիշեցումին՝ ան Ձիթենաց լեռան վրայ չաղօթեց եւ փորձութեան մէջ ինկաւ (Ղկ 22.40), Յուդայի միանալով բարեկամութեան համբոյրով իր Տէրը մատնեց (Ղկ 22.48), Պետրոս Առաքեալին հետ իր Վարդապետը ուրացաւ (Ղկ 22.61), պահակներուն նման իր Թագաւորը ծաղրեց, ծեծեց ու նախա-տեց (Ղկ 22.63–65) եւ հրեայ ամբոխին մէջ մտնելով աղաղակեց. «Սպանէ՛ զայն: Կ՚ուզենք որ Բարաբբան ազատ արձակես» (Ղկ 23.18): Աստուածային կամքով, այսօր այս մարդկային տգիտութեան խաւարը կը վերածուի աստուածգիտութեան, երբ իր Տէրն ու Փրկիչը լքած մարդը զԱստուած վերագտած ըլլալու երջանկութեամբ ծունկի կու գայ Յիսուսի խաչին առջեւ եւ իր ապրած հոգեդարձը կը դրսեւորէ Գողգոթայի խաչին դիմաց կանգ-նած հարիւրապետին խօսքերով. «Իրապէս որ այս մարդը Աստուծոյ Որդին էր» (Մր 15.39): 
Յիսուսի խաչելութեան մարդկային մեղքերը մաքրագործող շրջա-գիծին մէջ, Աստուծոյ հայրութիւնն ու մարդուն որդիութիւնը, Աստուծոյ ներողամտութիւնն ու մարդուն մեղաւորութիւնը, Աստուծոյ ամենագի-տութիւնն ու մարդուն տգիտութիւնը կը պարզուին Փրկչին հետ խաչուած երկու աւազակներուն եւ Պետրոս Առաքեալի ու Յուդա Իսկարիովտացիի տիպարներուն մէջէն, որոնց տրուեցաւ Քրիստոսի վերադառնալու եզակի պատեհութիւնը: 
Այն աւազակը որ Յիսուսէ խնդրեց «Տէ՛ր, յիշէ՛ զիս, երբ քու թագա-ւորութեամբդ գաս», արժանացաւ «վստահ եղիր, այսօր ինծի հետ պիտի ըլլաս դրախտին մէջ» երանութեան (Ղկ 23.42–43): Իսկ միւս աւազակը, որ փոխանակ խոստովանելու թէ Արդարին արիւնով իր մեղքերը արդէն իսկ մաքրուած էին, ջանաց մարդկային տկար տրամաբանութեամբ հապճեպ չքմեղանքով ինքզինք խաչէն վար բերել, Յիսուսի ըսելով. «Դուն չե՞ս Քրիս-տոսը, ազատէ թէ՛ դուն քեզ, թէ՛ մեզ» (Ղկ 23.39): 
Պետրոս Առաքեալ, որ երիցս իր Վարդապետը ուրացած էր, երբ զղջաց «եւ լացաւ դառնագին» (Ղուկաս 22.62), իր հաւատքին մէջ վերա-հաստատուեցաւ՝ յիշելով թէ Երուսաղէմի Վերնատան մէջ Յիսուս ըսած էր իրեն. «Սիմո՛ն, Սիմո՛ն, ահա Սատանան ուզեց ձեզ ցորենի պէս մաղէ անցընել. բայց ես քեզի համար աղօթեցի, որ հաւատքդ չտկարանայ. եւ երբ կրկին ինծի դառնաս՝ եղբայրներդ ալ քաջալերես» (Ղկ 22.31–32) եւ դարձաւ Յիսուսի ամենէն նուիրեալ հետեւորդներէն մին: Իսկ արծաթսիրութեան ուռկանին մէջ բռնուած եւ իր Վարդապետը մատնած Յուդա թէեւ անդ-րադարձաւ «Մեղք գործեցի արդար մէկը մատնելուս համար» (Մտ 27.4), սակայն փոխանակ զղջալու, Տիրոջմէ ներողութիւն խնդրելու եւ իր առա-քելական կոչումին մէջ վերահաստատուելու, «գնաց եւ ինզինք կախեց» (Մտ 27.5):
Այսօր, Գողգոթայի մթնոլորտով օծուն այս տաճարին մէջ, Յիսուս խաչին վրայէն մեզ եւս կը հրաւիրէ անկեղծ անդրադարձումով, զղջումով, խոստովանութեամբ եւ ապաշխարութեամբ Իրեն վերադառնալու եւ մեր որդիութիւնը Իր անմեղ արիւնով լուալու. որովհետեւ, Աստուած Իր Միա-ծին Որդին մեր փրկութեան համար խաչի անարգ մահուան դատապար-տեց եւ Անոր մահով մեզի յաւիտենական կեանք շնորհեց:
Այն ատեն միայն այս խաւարման գիշերը կը վերածուի լոյսի առա-ւօտեան եւ լացի գիշերը՝ ուրախութեան արշալոյսին, երբ Խաչեալ Փրկիչին վերադառնալով ճշմարիտ հաւատացեալը կը դիմաւորէ իր յարուցեալ Տէրը, որ յարութեան յաղթական Կիրակիին մեզի կ՚այցելէ լուսազգեստ հրեշտակին ուրախալից աւետիսով. «Գիտեմ որ խաչուած Յիսուսը կը փնտռէք: Հոս չէ, որովհետեւ յարութիւն առաւ, ինչպէս ըսած էր» (Մտ 28.5–6):
Արդ, աստուածային անզուգական ներողամտութեամբ մեզի բաշ-խըւած փրկութեան շնորհին դիմաց, քրիստոնեային կը մնայ միա՛յն իր Փրկիչը օրհներգելով աղօթել. «Փա՜ռք սուրբ խաչիդ, ալէլուիա. սուրբ մատ-նութեանդ, ալէլուիա. չարչարանքներուդ, ալէլուիա». ամէն:

Նարեկ Ծ. Վրդ. Ալեէմէզեան

